Viking og Start trues med poengtrekk

NFF-Hallén: - Tungt å se enkelte klubber sliter

SLITER: Vikings Andre Danielsen i duell med Robert Sandnes under eliteseriekampen i fotball mellom Viking og Start på Viking stadion 16. mai. Foto:Carina Johansen,NTB scanpix

Toppfotballsjefen: - Lønningene i Tippeligaen ned 40 prosent

ULLEVAAL STADION (VG) Tippeligaspillerne tjener betydelig dårligere. Ned 40 prosent på et par år. Men likevel lyser det rødt for Viking og Start.

Oppdatert 19. mai 2015

Artikkelen er over fem år gammel

I Stavanger og Kristiansand krever Norges Fotballforbund at det iverksettes en økonomisk handlingsplan. Start er verst ute å kjøre av de to i så kalt «rød sone» med negativ egenkapital. Hvis de ikke innretter seg etter NFFs lisensnemnd venter poengtrekk. Det kom frem da NNF tirsdag presenterte regnskapet i Tippeligaen, OBOS-ligaen og Toppserien basert på tall fra siste halvår i 2014.

Les også:Jonevret om Viking-kaoset

Redaksjonelt samarbeid Dplay Se Eliteserien og OBOS-ligaen direkte på Dplay

– Folk tror at spillere i Tippeligaen tjener to-tre millioner kroner. Det er absolutt ikke riktig. Fakta er at gjennomsnittslønnen er på 600.000 kroner. Men bare for et par-tre år siden var den på over én million kroner. Lønnskostnadene for spillere er ned med over 40 prosent, sier Leif Øverland.

(Artikkelen fortsetter underbildet)

TOPPFOTBALLSJEF: Leif Øverland i samtale med Odd-direktør Einar Håndlykken. Foto:Alf Øystein Støtvig,VG

Toppfotballsjefen var «ringside» på Ullevaal stadion da fotballpresident Yngve Hallén presenterte tallene. Han sier seg svært fornøyd med at klubbøkonomien er blitt sunnere, selv om enkelte klubber i vår øverste liga sliter.

Reduserte kostnader

– Kostnadene er redusert med 50 millioner kroner. Det stammer i hovedsak fra lønnskutt blant spillere, trenere og sportslig apparat. Og det er veldig bra, sier Leif Øverland.

Ifølge prognosene til NFF vil Tippeligaen gå med underskudd også i 2015. Kanskje fem millioner kroner. Vekslepenger i forhold til de tre siste årene der skrekkåret var 2013 med minus 143 millioner kroner.

På spørsmål om det har vært en ukultur i norsk fotball, med altfor høye lønninger til spillere, og for mange ansatte i klubbene svarer Yngve Hallén slik: – Norsk fotball er en svært ung industri hvor det kom inn svært mye penger. Selv om det var mange av de beste folkene fra næringslivet som styrte, så skiftet de fra å tenke med hjernen til og tenke med hjertet. Bunnlinjen i fotballindustrien er tabellplasseringen. Det førte til et altfor høyt utgiftsnivå.

Hallén refser lønnsgaloppen som har truet flere toppklubber med konkurs de siste sesongene.

– Med bedre lønn blir du ikke bedre fotballspiller. Det er å trene best som gir resultater, sier Hallén.

– Har lønnsnivået vært helt sykt, slik du ser det?

– Fra 2008 til 2010 var det altfor høyt i forhold til de totale inntektene. Men klubbene har vært fornuftige i forhold til inngåtte kontrakter, unngått arbeidsrettssaker og stått ved sine forpliktelser. Lønnsposten til spillere tok opp til 60 prosent av inntektene, svarer Hallén.

Les også:Derfor fikk LSK poengtrekk

Fotballpresident mener totalbildet er relativt positivt selv om noen klubber nå må ta grep.

– Det er tungt å se at enkelte klubber sliter som de gjør. Dette har både vi og de sett over tid. Samtidig er styremedlemmene der ute veldig oppmerksom på dette. Klubben er bedre forberedt, og dermed er ikke faren så stor som tidligere for at de faller utfor stupet i form av en konkurs, sier han.

Hallén er samtidig opptatt av å fokusere på sammenhengen mellom god økonomi og gode prestasjoner på banen.

– Vi ser at de klubbene som over tid er i grønn sone også leverer sportslig. Det gjelder både på dame- og herresiden. Noen ganger overpresterer de også ut fra sin geografiske plassering og økonomisk muskelkraft, sier han.

Han trekker spesielt frem Strømsgodset som «økonomivinneren». Men gir også ros til Rosenborg, Mjøndalen, Molde, Haugesund og Bodø/Glimt.

Rødt i Kristiansund

I 1. divisjon stilles samme krav til Kristiansund etter at nordmørsklubben har falt ned i rød sone. Også Sandnes Ulf er i rødt og må komme opp med en handlingsplan.

Nyopprykkede Åsane havnet i rød kategori, men har i etterkant av innrapporteringen gjort strukturelle endringer i klubben.

– Dette kommer til å virke positivt inn ved neste rapportering, opplyser Klubblisensansvarlig i NFF, Rune Nordhaug.

I toppserien for kvinner er Amazon Grimstad ilagt en irettesettelse for ikke å ha oppnådd de delmålene som ble fastsatt ved forrige rapportering. Også da var klubben i rød sone.

Dersom sørlandsklubben heller ikke til sommeren viser økonomisk fremgang, kan forbundet ty til sterkere straffereaksjoner. Poengtrekk er ett mulig middel.

Publisert: 19.05.15 kl. 12:14 Oppdatert: 19.05.15 kl. 16:16